Hot Money
ช่วงนี้คำว่า &#8220;เงินร้อน&#8221; หรือ Hot Money กำลังฮอตเหมือนชื่อ เนื่องจากเกิดเงินไหลเข้าจากต่างประเทศมากจนท่วม ส่งผลให้ค่าเงินบาทของไทยแข็งขึ้นเรื่อยๆ
4 ก.พ. 2556

ช่วงนี้คำว่า “เงินร้อน” หรือ Hot Money กำลังฮอตเหมือนชื่อ เนื่องจากเกิดเงินไหลเข้าจากต่างประเทศมากจนท่วม ส่งผลให้ค่าเงินบาทของไทยแข็งขึ้นเรื่อยๆ 
คนที่ไม่ได้อยู่ในแวดวงเศรษฐกิจการเงิน คงไม่คุ้นเคยกับนิยามของเงินร้อนในทางเศรษฐศาสตร์ที่หมายถึง เงินสกุลหนึ่งที่ผู้ถือครองสามารถเปลี่ยนเป็นเงินอีกสกุลหนึ่งทันที เมื่ออัตราผลตอบแทนเปลี่ยนแปลง 
หากใช้นิยามนี้ เงินร้อนที่ไหลเข้ามาในประเทศไทยขณะนี้ก็คือ เงินสกุลต่างประเทศ ไม่ว่าจะเป็นเหรียญสหรัฐ ยูโร เงินปอนด์ เงินเยน ฯลฯ ที่มีการนำเข้ามาเปลี่ยนเป็นเงินบาทในประเทศไทย โดยหวังผลกำไรจากอัตราแลกเปลี่ยน และผลตอบแทนจากการนำเงินไปลงทุนในตลาดพันธบัตรหรือตลาดทุน
ฉะนั้น เงินร้อนที่เข้ามาก็สามารถไหลออกไปได้ทันที เมื่อมีการเปลี่ยนแปลงในด้านผลตอบแทนของไทยให้ลดลง 
ฉะนั้น เงินร้อนไหลเข้ามาในประเทศไหน เพื่อหวังผลตอบแทนมากๆ จะส่งผลกระทบต่ออัตราแลกเปลี่ยนของประเทศนั้นทันที
ปรากฏการณ์เงินร้อนทะลักเข้าไทย จึงทำให้ค่าเงินบาทแข็งค่าขึ้นเรื่อยๆ และทำให้ผู้ส่งออกยิ้มไม่ออก แต่คนที่ได้ประโยชน์ก็คือผู้นำเข้าที่จะมีต้นทุนถูกลง 
ช่วงนี้จะเห็นวิวาทะของกระทรวงการคลัง และธนาคารแห่งประเทศไทย ในเรื่องของนโยบายดอกเบี้ยที่รัฐบาลคิดว่าหากดอกเบี้ยลดลงจะทำให้ผลตอบแทนไม่คุ้มค่าที่จะนำเงินร้อนเข้ามาเก็งกำไรในตลาดเงินไทย
การถกเถียงเรื่องค่าเงินยังจะมีต่อไปหากเงินร้อนยังไม่หยุดไหลเข้า